Title: ประกาศกระทรวงศึกษาธิการ เรื่อง การกำหนดและแก้ไขเปลี่ยนแปลงเขตพื้นที่การศึกษาประถมศึกษา พ.ศ. 2554

ประกาศกระทรวงศึกษาธิการ

ประกาศกระทรวงศึกษาธิการ
เรื่อง
การกำหนดและแก้ไขเปลี่ยนแปลงเขตพื้นที่การศึกษาประถมศึกษา
พ.ศ. ๒๕๕๔

ตามที่ได้มีประกาศกระทรวงศึกษาธิการ เรื่อง
การกำหนดและแก้ไขเปลี่ยนแปลงเขตพื้นที่การศึกษาเป็นเขตพื้นที่การศึกษาประถมศึกษา
ประกาศ ณ วันที่ ๑๗ สิงหาคม พ.ศ. ๒๕๕๓ เพื่อบริหารและจัดการศึกษาขั้นพื้นฐาน
ระดับประถมศึกษา จำนวน ๑๘๓ เขต นั้น

เนื่องจากได้มีการแยกอำเภอบึงกาฬ อำเภอเซกา อำเภอโซ่พิสัย
อำเภอบุ่งคล้า อำเภอบึงโขงหลง อำเภอปากคาด อำเภอพรเจริญ และอำเภอศรีวิไล
จังหวัดหนองคาย ออกจากการปกครองของจังหวัดหนองคาย และตั้งขึ้นเป็นจังหวัดบึงกาฬ
ตามพระราชบัญญัติตั้งจังหวัดบึงกาฬ พ.ศ. ๒๕๕๔
จึงสมควรปรับปรุงแก้ไขประกาศกระทรวงศึกษาธิการดังกล่าว
ให้สอดคล้องกับการบริหารและการจัดการศึกษาขั้นพื้นฐานในเขตพื้นที่การศึกษาประถมศึกษาที่เปลี่ยนแปลงไป

อาศัยอำนาจตามความในมาตรา ๕ และมาตรา ๓๗ วรรคสอง
แห่งพระราชบัญญัติการศึกษาแห่งชาติ พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติการศึกษาแห่งชาติ (ฉบับที่ ๓) พ.ศ. ๒๕๕๓ มาตรา
๘ และมาตรา ๓๓ วรรคสอง แห่งพระราชบัญญัติระเบียบบริหารราชการกระทรวงศึกษาธิการ
พ.ศ. ๒๕๔๖ ซึ่งแก้ไขเพิ่มเติมโดยพระราชบัญญัติระเบียบบริหารราชการกระทรวงศึกษาธิการ
(ฉบับที่ ๒) พ.ศ. ๒๕๕๓ รัฐมนตรีว่าการกระทรวงศึกษาธิการโดยคำแนะนำของสภาการศึกษา
ในการประชุม ครั้งที่ ๓/๒๕๕๔ วันที่ ๔ กรกฎาคม พ.ศ. ๒๕๕๔
จึงออกประกาศแก้ไขเพิ่มเติมประกาศกระทรวงศึกษาธิการดังกล่าวไว้ ดังต่อไปนี้

๑.  ให้เขตพื้นที่การศึกษาประถมศึกษาหนองคาย
เขต ๒ ประกอบด้วย ท้องที่อำเภอโพนพิสัย อำเภอเฝ้าไร่ และอำเภอรัตนวาปี
จังหวัดหนองคาย โดยมีสำนักงานเขตพื้นที่การศึกษาประถมศึกษาหนองคาย เขต ๒
ตั้งอยู่ที่อำเภอโพนพิสัย

๒.  ให้ยกเลิกเขตพื้นที่การศึกษาประถมศึกษาหนองคาย
เขต ๓

๓.  กำหนดให้มีเขตพื้นที่การศึกษาประถมศึกษาบึงกาฬ
ประกอบด้วย ท้องที่ทุกอำเภอของจังหวัดบึงกาฬ
และให้มีสำนักงานเขตพื้นที่การศึกษาประถมศึกษาบึงกาฬ ตั้งอยู่ที่อำเภอเมืองบึงกาฬ

ทั้งนี้ ตั้งแต่วันที่ประกาศในราชกิจจานุเบกษาเป็นต้นไป[๑]

ประกาศ
ณ วันที่ ๒๙ กรกฎาคม พ.ศ. ๒๕๕๔
ชินวรณ์
 บุณยเกียรติ
รัฐมนตรีว่าการกระทรวงศึกษาธิการ

ปริยานุช/ผู้จัดทำ
๑๕ กันยายน
๒๕๕๔

ปณตภร/ผู้ตรวจ
๑๐ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๙๗ ง/หน้า ๑๓/๒๖ สิงหาคม ๒๕๕๔